# Die Schedelsche Weltchronik (deutsch):040

| 039 <<<Vorheriges Blatt | Die Schedelsche Weltchronik Blatt XL | Nächstes Blatt>>> 041 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXXIX verso:

Mayntz die ertzbischoflich hawbtstat in teu$^e$tschen lannden hat von Maguncio einem Troyaner iren anfang vnnd namen zu der zeit der Troyanischen niderlag gehabt. als Carinus in den Cronicken schreibt. vnnd ist vnder den Belgierischen ein stat teu$^e$tscher lannd. vnd raichet an die flu$^e$ss des reins. Drusus nero nach teu$^e$tscher nacion Germanicus genant hat das lob vnd den ru$^o$m derselben stat clerlich gemeret. dieweil er wider der teu$^e$tschen stet ihenßhalb reyns gelegen krieget. der dann auß einem pruch eins payns darauff im ein pferd fiele amm. xxx. tag darnach starb. dess leichnam von Nerone claudio seinem bruder (der auff verku$^e$ndung der kranckhet eylends kome) gein rom gefu$^e$ert vnd in keyser Julij grab gelegt wardt. Von den großen taten des benanten Drusi Neronis bey dem reyn geu$^e$bt thun Tacitus vnd ander geschichtbeschreiber meldung. vnd des sind gu$^o$te anzeigung vil alte ding zu Mayntz. Ettlich setzen das dise stat von Paulino pompeyo dem ro$^e$mischen heerfu$^e$rer in teu$^e$tschem land vnder Nerone dem keyser volbracht worden sey. Der ertzbischoff diser stat gibt auch hilff zu der wale eins ro$^e$mischen keysers. Dise stat hat bey ir den allerheiligisten man Albanum den martrer. Nit verr von diser stat ligt Franckfurt das edel gewerbhaws. darinn die obernn vnnd nideren teu$^e$tsche lewt alle iar zwaymal zusamen komen. daselbst wirdt auch ein keyser gewelet auß alter gewonheit. da beyhin fleu$^e$ßt nit ein vnedler fluss den sie Mayn nennen. Ptolomeus heißt disen fluss obrigma. vnd spricht das derselb fluss die hohen teu$^e$tschen von den nidern teu$^e$tschen schaide. vnd sey auch kein andrer fluss dann der Mayn der solche vnderschidung offenbarlicher thun mu$^e$g. Vnd noch hewt bey tag raichen die nidern teu$^e$tschen herauff bis gein Maintz. von dannen auffwartz werden sie die obern teu$^e$tschen genant. Der Mayn entspringt auß den bergen nahend an Behmer land gelegen. vnd rinnt von der Maintzischen gegent in den reyn. daru$^e$mb sind ettlich die glawben das Maintz von demselben fluss des Mayns irnn namen hab. vnd in derselben stat werden nach der ro$^e$mer sytten große vnd weyt ho$^e$ff vnd gepew vnd wolgezierte kirchen mitsamt einem bischoflichen gschloss vnd vil andere gedechtnus wirdige. vnnd auch ettliche von krieg wegen zersto$^e$rte ding gesehen.

## XL recto:

Blat XL
Hie entspringt das reich der Lacedemonier. da erstlich Euristeus geregirt hat. xlij. iar.
* Boos der sun Salmonn wardt geporn imm iar seins vaters. xlviij. vnd imm iar der werlt. iij$^m$. vij$^c$. lxxiiij.
* Das reich der Corinnthier entspringt hie. da dann erstlich regiret diser athlethes ein kriechisch vnd fast streitper vnnd syghaft man. Der da mercket das er zu Corintho gewaltig was vnnd das volck daselbst entweders mit gewalt oder mit rat fu$^e$ret wohin er wolt. do name er sich der herschung an.
* Ruth was von geslecht ein Moabiterin. die name ir zu der ee einen man genant Malion. der was von gepurt ein iud auß der stat Bethleem geporn. desselben mans vaters hieß Elimelech vnd sein muter Noemi. die dann von hungers wegen irs lands mit irn zweyen su$^e$nen in dz land der moabiten wanderten. vnnd daselbst (dieweil ine alle ding wol zu stunden) iren su$^e$nen zwu Moabiterin. nemlich dem Celion die Orpham. vnd Malioni die Ruth zu weybern vereelichten.
Als nw darnach. xvij. iar verschinnen waren do starben Elimelech vnd sein zwen su$^e$n. do setzet Noemi auß bitterer geduldung irs vnglu$^o$cks ir fu$^e$r wideru$^e$mb in ir land Juda anhayms zeziehen. aber ir schnu$^e$r oder irer su$^e$n weyber wolten nit gedulden das sie von ir verlaßen solten werden. also mocht sie an ir schnu$^e$r nit ziehen. doch blibe die eine anhayms. Aber do Ruth nit bleyben mocht do fu$^e$ret Neomi ir swiger sie mit ir in Judeam. vnd so sie in Bethleem eingegangen warnn do empfieng sie Boos des Elimelechs freu$^e$nd in sein haws. Als nw nach ettlicher zeit Boos erlernet het das Ruth seins gestorbens freu$^e$nds weib gewesen wer. vnd so dann auch er on ein weib was do name er nach dem gesetz Moysi die Ruth zu einem weib. als das geschahe do gepare sie ime nach einem iar einen sun den name noemi die swiger vnd hieß ine mit iren rat Obeth. daru$^e$mb dz er in iren alter erneret wurde. darnach hat derselb obeth geporn Jesse. auß dem wardt geporn Dauid der ko$^e$nig.
ZEmercken das hie durch die ewangelisten ein sprung oder u$^e$berhu$^e$pffung beschiht von Boos auff Obeth. dann zwischen ine sind hingefloßen. ij$^c$. lxxij. iar die doch auff einen einigen menschen nit mu$^e$gen gezogen werden. vnd daru$^e$mb stet zu fu$^e$nffmalen Boos zebedeu$^e$ten die zeit als ein geschehen ding. Nicolaus de lyra spricht. das nach warheit der geschiht drey nacheinander folgennde Boos gewesen seyen. aber das mag fu$^e$r bestendig nit angezaigt werden. dann man find so$^e$lchs nit in glawbwirdiger ordenlicher histori. Aber das ist gewiss das zwischen dem anfang des richterampts Josue. da Salomon die Raab eelichet. die den Boos gepare bis auff die gepurt Dauids hingestoßen sind bey. iij$^c$. lxvij. iar. da doch allein drey geslecht von den ewangelisten gesetzt werden.
* ↑ WS:Vorlage: anch